Mánudaginn 5. nóvember var sérstök umræða á alþingi undir fyrirsögninni öryggis - og varnarmál . Rósa Björk Brynjólfsdóttir þingmaður VG var málshefjandi og Guðlaugur Þór Þórðarson utanríkisráðherra tók þátt í umræðunni ásamt þingmönnum úr öllum þingflokkum . Í upphafsræðu sagði Rósa Björk tilefni umræðunnar mega rekja til varnaræfingar NATO hér á landi og í Noregi í október auk þess sem hún nefndi skýrslu Þjóðaröryggisráðs sem kom út 1. nóvember . Þá sagði Rósa Björk meðal annars : „ Við þessar aðstæður þarf skýra sýn . Stefna Íslands í öryggis - og varnarmálum þarf að vera skýr og markviss . Vissulega þarf að laga sig að breyttri stöðu og að breytilegu valdajafnvægi milli valdamestu ríkja heims , sér í lagi vegna landfræðilegrar legu Íslands en ekki síður — og kannski enn frekar — vegna stöðu okkar á alþjóðavettvangi sem sjálfstæðrar þjóðar . “ Hér verða birtar tilvitnanir í ræður eins þingmanns úr hverjum flokki . Birgir Þórarinsson í Miðflokknum : Skilgreiningin á því hvað telst til öryggismála hefur verið að breytast mjög og náð til fleiri þátta en áður . Það hvílir rík skylda á stjórnvöldum að skilgreina vel mögulegar ógnir svo bregðast megi við þeim með viðeigandi og skipulögðum úrræðum . Ein af þeim ógnum sem að okkur steðja og hefur vaxið mjög um hrygg á allra síðustu árum eru falskar fréttir á netinu , falskar fréttir er beinast að sérstökum ríkjum eða hagsmunum ríkja . Þessi sérstaka ógn er ekki nefnd í þjóðaröryggisstefnunni . Brýnt er að bæta úr því að mínu mati við endurskoðun stefnunnar sem á að fara fram eftir rúm tvö ár . Ég ræddi þessa nýju ógn hér á síðasta þingi við hæstv. utanríkisráðherra . Fréttir þessar eru af margvíslegum toga og eiga það gjarnan sameiginlegt að tilgangur þeirra er að hafa neikvæð áhrif á hagsmuni , innlenda sem erlenda , þess ríkis er þær beinast að . Þær geta varðað viðskiptahagsmuni , kosningar og ímynd ríkis út á við , svo fátt eitt sé nefnt . Á Norðurlöndunum hafa stjórnvöld markvisst unnið gegn áhrifum slíkra frétta með því að setja á laggirnar sérstök teymi sem hafa það hlutverk að finna slíkar fréttir , einkum á samskiptamiðlunum og bregðast við þeim . Að berjast gegn fölskum fréttum er þjóðaröryggismál og mikilvægt mál í hagsmunagæslu ( Forseti hringir . ) ríkja á alþjóðavettvangi . Mál sem við Íslendingar verðum að taka alvarlega . Þórunn Egilsdóttir í Framsóknarflokknum : Allt frá stofnun Atlantshafsbandalagsins árið 1949 hefur Ísland verði aðildarríki . Aðildin ásamt varnarsamningnum við Bandaríkin hefur því verið hornsteinn íslenskra öryggis - og varnarmála allan þennan tíma . Samstarf við okkar nánustu bandalags - og vinaríki hefur gert það að verkum að uppbygging varnargetu landsins hefur ekki orðið Íslandi ofviða . Sem aðildarþjóð getum við ekki þó verið eingöngu í hlutverki þiggjandans heldur ber okkur að taka þátt í víðtæku samstarfi sem fram fer á vettvangi bandalagsins og leggja okkar af mörkum með ýmsu móti . Við tökum , íslenska þjóðin , vissulega þátt í starfi NATO á grundvelli herleysis með þátttöku í pólitísku starfi , með rekstri varnarmannvirkja bandalagsins á Íslandi , með fjármögnun og með því að senda borgaralega sérfræðinga til starfa á vegum bandalagsins . Það að við skyldum samþykkja þjóðaröryggisstefnu árið 2016 var mjög mikilvægt skref því að hún hefur verið leiðarljós í samstarfi Íslands á sviði öryggis - og varnarmála og aðildar Íslands að Atlantshafsbandalaginu og tvíhliða varnarsamningi Íslands og Bandaríkjanna frá 1951 , eins og ég kom að áðan . Smári McCarthy í Pírötum : Þar má helst nefna rafrænar árásir á Ísland sem eru ekki bara mjög líklegar heldur hafa gerst nú þegar . Þær eru misalvarlegar , flestar sem betur fer ekki mjög alvarlegar í þjóðaröryggislegu tilliti . En efri mörkin eru talsvert mikil . Ég held að þetta sé ein stærsta þjóðaröryggisógnin okkar Ólafur Ísleifsson í Flokki fólksins : Ég vil leggja áherslu á að með aðildinni að NATO getum við áfram stuðlað að öryggi í Evrópu líkt og bandalaginu hefur tekist í tæp 70 ár . Í þessu sambandi fagna ég nýlegri æfingu NATO á norðurslóðum en áratugir eru liðnir frá því að slík æfing fór síðast fram Þá er rétt að athuga að NATO , og einungis NATO , tryggir ómetanlega þátttöku Bandaríkjanna í öryggismálum Evrópu . Eining , árvekni og afl NATO tryggir öryggi í Evrópu eins og nauðsynlegt er , m.a. í kjölfar íhlutunar Rússa í Úkraínu og versnandi samskipta á alþjóðavísu sem eru áhyggjuefni þótt við Íslendingar höfum margvíslega góða reynslu af gagnkvæmum samskiptum við Rússland og forvera þess . Einkum og sér í lagi ætti okkur í þessu samhengi að vera annt um öryggi vina okkar og bandamanna í Eystrasaltsríkjunum sem reiða sig á NATO og Bandaríkin til að tryggja öryggi sitt við óvissar aðstæður . Þorgerður Katrín Gunnarsdóttir í Viðreisn : Ég er óþreytandi að draga fram að hvert það skref sem við Íslendingar höfum stigið í alþjóðamálum , í alþjóðasamstarfi — hvort sem er í gegnum NATO , EES-samninginn , Sameinuðu þjóðirnar , EFTA-samstarfið — hefur verið tekið til að styrkja fullveldi landsins . Það hefur eflt okkur . Hitt er síðan annað mál hvernig við ætlum að vera sem þátttakendur . Ég er eindreginn stuðningsmaður þess að við séum raunsæ , að við áttum okkur á því að að friður okkar og frelsi er ekki ókeypis af því að einhver annar er að passa okkur . Við verðum líka að axla ábyrgð . Hið opinbera verður að ábyrgjast öryggi þjóðarinnar og það verður gert í fullu samstarfi og í fullri þátttöku okkar Íslendinga á alþjóðavísu , hvort sem er í gegnum NATO eða aðrar mikilvægar stofnanir . Áslaug Arna Sigurbjörnsdóttir í Sjálfstæðisflokki : Staðan í alþjóðamálum er oft og tíðum flókin og það eru ýmis mál sem skipta okkur meira máli en áður . Fyrir því geta verið ýmsar ástæður sem við sjáum ekki alltaf fyrir . Breytt öryggisumhverfi heimsins felur í sér að setja þarf öryggis - og varnarmál í forgang ; starf þjóðaröryggisráðs , samstarf Norðurlandanna , aukin framlög í málaflokkinn og fleira kemur þar inn . NATO hefur auðvitað m.a. brugðist við breyttum aðstæðum í heiminum með því að beina athygli sinni og sjónum í vaxandi mæli til okkar heimshluta . Við höfum einnig aukið framlög okkar til varnarmála og þurfum að halda áfram á þeirri braut og leggja áherslu á aukna þátttöku í borgaralegum verkefnum innan Atlantshafsbandalagsins en fjárlögin bera það með sér í samræmi við þjóðaröryggisstefnu Íslands . Samstaða um þessi mál er lykilatriði . Virk þátttaka okkar í öryggismálum , líkt og annarra landa Evrópu , er mikilvæg og þar getum við lagt mikið til málanna . Oddný G. Harðardóttir í Samfylkingu : Netárásir geta lamað heilu samfélögin og afleiðingarnar geta verið bæði beinar og óbeinar í gegnum falsfréttir . Almenningur veit að netnotkun fylgja hættur en ekki alltaf hvar þær leynast og hvað sé til ráða . Vitundarvakning um það þarf að eiga sér stað og samkvæmt nýútkominni skýrslu þjóðaröryggisráðs , er stefnt að því að auka samvinnu um upplýsingamiðlun og vitundarvakningu á þessu sviði , á vettvangi netöryggisráðs með ýmsum hagsmunaaðilum og það er vel . Netárásir eru hernaður á friðartímum . Vegið er úr launsátri og árásirnar geta verið hvaðan sem er í heiminum . Netið er alþjóðlegt og því skiptir alþjóðlegt samstarf miklu máli . Þar þurfum við Íslendingar að vera virkari þátttakendur .